La solidaritat també viu el Nadal a Carcaixent
21 de desembre de 2015

Carcaixent

El dissabte va tindre lloc la I Matinal Solidària organitzada per l’Ajuntament de Carcaixent, una activitat integrada dins de la campanya d’oci “Carcaixent viu el Nadal”. La matinal va comptar amb la  participació dels col•lectius locals i comarcals Ribercan, AECC-Carcaixent, Tots Sumem, AFARADEM, Mans Unides, Korima, Consell de la Joventut de Carcaixent, Amamanta Carcaixent i escola-taller El Clot.

Durant tot el matí, van ser moltes les veïnes i veïns que es van acostar a la Plaça del Mercat per a conéixer millor estes associacions i participar en els tallers i activitats que havien organitzat. Una de les propostes que més acollida va tindre va ser el taller de cuina intergeneracional organitzat per l’Ajuntament de Carcaixent “Els majors ens ensenyen a cuinar”,  on usuaris del CIM van ensenyar els més menuts a preparar dolços típics de Nadal. Altres iniciatives que van despertar molt d'interés va ser la desfilada de gossos en adopció de la protectora Ribercan o el taller de lactància organitzat per l’associació en defensa de la lactància materna Amamanta Carcaixent.

Teresa Oliver, regidora de Benestar Social, va explicar que l'objectiu de la matinal era donar a conéixer el treball d'associacions i col•lectius de Carcaixent i la Ribera perquè la gent col•laborara amb ells en unes dates en què estan més disposats a ser solidaris. A més, va afegir que també es buscava que aquelles associacions noves com ara "Tots Sumem” pogueren beneficiar-se del renom d'altres associacions, com Ribercan o AECC, i es donaren a conéixer al poble de Carcaixent. “Tots Sumem” és una associació en procés de creació formada per un grup de pares disposats a treballar per una diversitat funcional inclusiva oferint alternatives d’oci a Carcaixent.  Els seus membres tenen previst fer una assemblea general per a presentar les idees i activitats previstes i començar a funcionar.  Teresa Oliver també  va avançar que en la Regidoria de Benestar Social s'està treballant en la posada en funcionament d'un Consell d'Acció Social per coordinar associacions, ong i agents socials, “volem centralitzar i racionalitzar els esforços i recursos de què disposem per poder vertebrar un autèntic teixit associatiu a Carcaixent”, va manifestar.

Per la seua part, l’alcalde de Carcaixent i regidor de Comerç, Paco Salom, va valorar  molt positivament la iniciativa per les connotacions solidàries que té el Nadal, “cal aprofitar estes dates per tocar la fibra solidària de la gent i que coneguen i col•laboren en aquelles causes que tenen més a prop”. També va assenyalar que esta matinal tenia un segon objectiu, que era  animar l'eix comercial de Carcaixent i fomentar el Mercat Municipal.